सफेद दाग हुए तो शॉर्ट्स पहनकर घूमने लगी, दुनियावालों देखो...सिर्फ चेहरे पर नहीं, हाथ-पैर पर भी दाग हैं
Bihar Chhapra Vitiligo Victim Story -  स्वर्ण कांता, बिहार के छपरा जिले की रहने वाली हूं। चार भाई-बहनों में सबसे छोटी। मम्मी-पापा दोनों सरकारी नौकरी करते थे। मेरी पढ़ाई कॉन्वेंट स्कूल में हुई।
मेरे शरीर पर सफेद दाग है। इसे छुपाने के लिए मैंने क्या कुछ नहीं किया। अनगिनत डॉक्टरों के पास गई, दवाइयां खाई, क्रीम लगाई, मेकअप किया। बिना कपड़े के घंटों धूप में रही, लेकिन दाग ठीक नहीं हुए। कोई मुझे देखकर मुंह फेरता, कमेंट करता तो कोई मेरा छुआ खाना-पानी नहीं लेता। मैंने घूमना-फिरना बंद कर दिया। खुद को एक कमरे में कैद कर लिया। सालों डिप्रेशन में रही।
फिर मैंने दवाइयां फेंक दी। मेकअप करना छोड़ दिया। शॉर्ट्स पहनकर बाहर निकलने लगी। छुपाने के बजाय दुनिया को अपने दाग दिखाने लगी कि देखो कितना देखना है। दाग सिर्फ चेहरे पर नहीं, मेरे हाथों और पैरों पर भी हैं। तुम जितना मुंह फेरोगे मैं उतना ही दिखाऊंगी।
मैं स्वर्ण कांता, बिहार के छपरा जिले की रहने वाली हूं। चार भाई-बहनों में सबसे छोटी। मम्मी-पापा दोनों सरकारी नौकरी करते थे। मेरी पढ़ाई कॉन्वेंट स्कूल में हुई। पढ़ाई में काफी अच्छी थी। हर क्लास में अच्छे मार्क्स आए, लेकिन रंग की वजह से शुरुआत से ही मुझे जलील किया गया।
हमारे यहां शादी में दहेज की खूब डिमांड होती है। बिना दहेज के शादी मुश्किल होती है। दहेज की रकम लड़के की नौकरी और उसकी जमीन-जायदाद के हिसाब से तय होती है। पढ़ी-लिखी होने के बाद भी हम तीनों बहनों की शादी की बात दहेज पर आकर खत्म हो जाती थी।
पापा को तीन बेटियों की शादी करनी थी। लिहाजा वे ज्यादा दहेज नहीं दे सकते थे, लेकिन लड़के वालों को इससे फर्क नहीं पड़ता था। मैंने बचपन से ही मम्मी-पापा को शादी के लिए परेशान होते देखा है। 
मम्मी हर दिन अखबार से रिश्ते ढूंढतीं। एक पेज पर उनके नाम-पता लिखतीं। फिर पापा संडे को रिश्ते के लिए निकल जाते। कभी इस लड़के के यहां तो कभी उस लड़के के यहां, लेकिन बहन की शादी तय नहीं हो पा रही थी।
स्कूल आते-जाते कॉलोनी की महिलाएं अक्सर ताना मारतीं कि कब तुम्हारी दीदी की शादी होगी। तय हुई कि नहीं। कल लड़के वाले आए थे, पसंद किया कि नहीं। हर दिन ये सब सुनकर मेरे कान पक गए थे।
मुझे लगने लगा था कि जीवन की धुरी शादी ही है। शादी हो जाए तो जीवन सफल हो जाए। खैर कई जगह हाथ-पैर मारने के बाद बड़ी बहन की शादी तो हो गई, लेकिन रिश्ता बेमेल रहा। 
उन्होंने अपनी शादी में बहुत कष्ट सहे। लड़के वाले अमीर थे। वे अक्सर पापा को बहुत कुछ सुनाते थे। भला-बुरा बोलते थे। कुछ साल बाद दूसरे नंबर की दीदी की भी शादी हो गई। अब परिवार में शादी के लिए मैं बच गई।
मैं बैंक पीओ बनना चाहती थी, लेकिन कुछ ही सालों में मेरा फितूर उतर गया। मैं एक मैगजीन के लिए काम करने लगी। मैं चाहती थी कि पापा की कुछ मदद करूं। इसलिए एक-एक रुपए जोड़कर सेविंग कर रही थी।
अब मेरी शादी की बात होने लगी थी। लड़के वालों के फोन आने लगे थे। मुझे याद है मेरे रंग को लेकर भाई को कितना जलील किया जाता था। कोई फोन पर भाई से पूछता कि आपकी बहन का रंग कैसा है। भाई बोलता कि थोड़ा गेंहुआ है। 'कितना गेंहुआ' 'जी गेंहुआ से थोड़ा गहरा।' 
भाई हर किसी को दलीलें देता हुआ थक जाता कि नहीं एकदम गेंहुआ नहीं है, गेंहुआ से थोड़ा कम, इतना डिग्री ज्यादा, नहीं नहीं इतना भी नहीं। 
लड़के वाले घर आते तो मुझे लेफ्ट-राइट चलवाते। फिर कहते नयन नक्श तो अच्छे हैं, पढ़ने में भी लायक है, लेकिन रंग दबा हुआ है। दबा रंग, दबा रंग , दबा रंग ...सुनकर मेरे कान पक गए। 
इसके बाद मेरी कजिन ने अपने ससुराल की रिश्तेदारी में मेरा रिश्ता तय करवा दिया। अब परिवार उसका एहसानमंद हो गया। लड़के की भाभी मुझे देखने आई थीं। लड़का नहीं आया था। वे मुझे शगुन देकर रिश्ता पक्का करके चली गईं। अब मेरी मंगनी होनी थी।
मंगनी के दिन मैंने लड़के को देखा, लेकिन उसने एक बार भी मेरी तरफ नहीं देखा। जब लड़के के बड़े भाई ने मुझे देखा, तो उसने अपनी पत्नी से खूब झगड़ा किया। उसका कहना था कि लड़की का रंग इतना गहरा है। तुमने क्या देखकर रिश्ता पक्का कर दिया। 
खैर मेरी मंगनी हो गई। शादी की तारीख भी तय हो गई। मैं रोज इंतजार करती कि लड़का मुझे फोन करेगा, लेकिन उसने फोन नहीं किया। हां उसकी भाभी मुझे फोन करती थी। वो भी अपने मतलब के लिए। वे अक्सर कहतीं कि चेहरे पर नींबू लगाओ, बेसन लगाओ, धूप में नहीं निकलो... मैं उनके बताए नुस्खे आजमाती रहती।
कई दिन हो गए, महीने हो गए, मुझे लड़के का फोन नहीं आया। मैंने अपनी बड़ी बहन से जिक्र किया, तो वह कहने लगी कि तुम चाहो तो इस शादी से निकल सकती हो। आज यह हालात हैं, तो कल क्या होगा। शादी के बाद कुछ कर भी नहीं पाओगी। 
बहन ने मेरा काफी ब्रेन वॉश किया। मुझे भी लगने लगा कि लड़का घरवालों के दबाव में शादी कर रहा है।
मैंने घर में कहा कि मुझे मंगनी तोड़नी है। इस बात पर हंगामा बहुत हुआ, लेकिन कहीं ना कहीं वे लोग भी इस बात से सहमत थे कि मेरा तर्क सही है। मैं खानदान की पहली लड़की थी, जिसने अपनी मंगनी खुद तोड़ी। 
लड़के वाले सात भाई थे। मेरे फैसले से उनका इगो हर्ट हुआ। वे कहने लगे इस लड़की की हिम्मत कैसे हुई मंगनी तोड़ने की। पर मैं अपने फैसले पर टिकी रही। घर के बाहर और भीतर दोनों जगह ताने सुनती रही। 
इधर बड़ी बहन के घर में चीजें हद से ज्यादा खराब हो गई थीं। उनके ससुराल वालों का कहना था अपनी बेटी को ले जाओ। हम इसे अपने यहां नहीं रख सकते। मैं अकेले गई और दीदी को लेकर घर आ गई। 
अब मेरी कोशिश थी कि किसी तरह दीदी की जॉब लग जाए। इसी दौड़-भाग के सिलसिले में मेरी मुलाकात कॉमन फ्रेंड के जरिए एक लड़के से हुई। धीरे-धीरे हम दोनों की जान-पहचान हो गई। मुझे लोग सुझाव देने लगे कि इस लड़के से शादी कर लो। मुझे भी वो लड़का सही लगा। मेरी हां के बाद हमारी शादी हो गई।
शादी के बाद मैं दिल्ली आ गई। कुछ साल तक हमें आर्थिक तंगी का सामना करना पड़ा, लेकिन दोनों संघर्ष करने से पीछे नहीं हटे। इसी बीच एक बेटी हुई। फिर नई नौकरी के सिलसिले में मुंबई आ गई।
मैं कभी अपने लुक को लेकर गंभीर नहीं रही। ना ही मुझे सजने-संवरने का शौक था। एक दिन अचानक मेरी नजर अपने हाथ पर गई। एक डॉट के साइज का सफेद दाग दिखा, लेकिन मैंने तब ध्यान नहीं दिया। भाई ने मुझसे कई बार कहा कि डॉक्टर को दिखा लो, लेकिन मैं इग्नोर करती रही।
कुछ महीनों बाद मैंने नोटिस किया कि दाग का साइज बढ़ रहा है। कुछ दिनों बाद हाथ-पैर पर भी दाग दिखने लगे। अब मैं परेशान रहने लगी। मैंने डॉक्टर को दिखाया, लेकिन कोई फायदा नहीं हुआ। फिर दूसरा डॉक्टर बदला, फिर तीसरा… इस तरह कई डॉक्टरों को दिखाया, लेकिन कोई फर्क नहीं पड़ा। दाग बढ़ते गए। मेरे चेहरे पर भी दाग दिखने लगे।
मैंने गूगल करना शुरू किया। दाग छुपाने के लिए मेकअप करने लगी। जहां भी जाती, मेकअप से दाग छुपाकर जाती। हमेशा यही सोचती कि आखिर मुझे ऐसी सजा क्यों मिल रही है। कभी रंग को लेकर तो कभी दाग को लेकर। 
एक डॉक्टर ने लाइट थैरेपी बताई। जिसमें शरीर के पूरे कपड़े उतारकर कमरे में बैठती थी, जहां से यूवी लाइट्स (धूप) दागों पर पड़ें। कई महीने ऐसा किया। इसका थोड़ा असर हुआ, लेकिन थैरेपी छोड़ने के बाद फिर से दाग वापस आ गए।
मैं सोसाइटी में वॉक करने जाती, तो हर कोई पूछता कि यह क्या हो गया है। एक बार मैं ऑटो में जा रही थी। ड्राइवर मुझसे पूछने लगा कि यह कैसे हो गया है, कब हुआ। वह कहने लगा- ‘आपके घर का तो कोई पानी भी नहीं पीता होगा। हमारे यहां तो उसे पुराने जन्म के पाप का फल मानते हैं।’ 
लोग मुझसे कटने लगे। मेरे साथ फोटो खिंचवाने से बचने लगे। मेरे हाथ का कुछ खाने से बचने लगे। उन्हें लगता कि शायद यह फैलने वाला रोग है, जबकि ऐसा नहीं है। तंग आकर मैंने खुद को एक कमरे में बंद कर लिया। घूमना-फिरना बंद कर दिया। घर में कोई आता तो दरवाजा खोलने के लिए भी नहीं जाती।
हालांकि परिवार ने मुझसे कभी कुछ नहीं कहा। उनका कहना था कि क्या दिक्कत है इससे, यह जानलेवा तो है नहीं, रंग ही तो बदला है, लेकिन समाज की बेरुखी से मैं टूट गई थी। 
एक दिन बेटी कहने लगी कि मां कितने दिन डिप्रेशन में रहोगी, देखो यह दुनिया की नामी मॉडल है। इसका नाम विनी हार्डो है। ये अपने दाग छिपाती नहीं है। मैंने गूगल पर सर्च किया तो कई लोग ऐसे मिले जो खुशी से सफेद दाग के साथ घूम रहे हैं। उन्हें लोगों के कमेंट्स का कोई असर ही नहीं है।
इसके बाद धीरे-धीरे मैंने मेकअप करना बंद कर दिया। फेसबुक पर बिना मेकअप के अपनी फोटो डालने लगी। इंस्टाग्राम पर रील्स अपलोड करने लगी। मैंने रियलाइज किया कि मुझसे दूर भागने वाले बहुत हैं, लेकिन चाहने वालों की संख्या भी कम नहीं है। इससे मुझे काफी हिम्मत मिली।
फिर मैंने शॉर्ट्स शुरू किया। वॉक करते वक्त सोचती कि देखो जिसे जितना देखना है, देखो मेरे सफेद दागों को, सिर्फ चेहरे और हाथों पर ही नहीं हैं, टांगों पर भी दाग हैं।
अब तो मुझे लगने लगा है कि मेरे दाग सुंदर हैं। मुझे इन दागों के साथ जीना आ गया है।
स्वर्ण कांता ने सारी बातें भास्कर रिपोर्टर मनीषा भल्ला से शेयर की हैं...
अब संडे जज्बात सीरीज की ये 3 कहानियां भी पढ़िए
1. नंगे पांव राष्ट्रपति भवन पहुंचा, PM ताली बजा रहे थे:संतरे बेचने वाले को इतना बड़ा अवॉर्ड... तब पद्मश्री का नाम भी नहीं सुना था
8 नवंबर 2021, राष्ट्रपति भवन खचाखच भरा हुआ था। जैसे ही मेरा नाम पुकारा गया, हॉल तालियों की गड़गड़ाहट से गूंज उठा। नंगे पांव, धोती-कुर्ता पहने पद्मश्री अवॉर्ड लेने के लिए तत्कालीन राष्ट्रपति की तरफ बढ़ा, प्रधानमंत्री, गृहमंत्री हर कोई तालियां बजा रहा था। संतरे बेचने वाला, जो कभी स्कूल नहीं गया, कुछ पढ़ा-लिखा नहीं। हमेशा जिसका लोगों ने मजाक उड़ाया। उसे इतना बड़ा अवॉर्ड… (पूरी खबर पढ़िए)
2. दादा ने ही मेरा रेप किया:पापा से कभी मिली नहीं, मां ने 3 शादियां कीं; दादी कहती हैं- केस वापस ले लो बिटिया
मेरा कोई अपना नहीं है। सगे पापा ने मुझे और मां को घर से निकाल दिया क्योंकि मैं बेटी पैदा हुई। तब मैंने पहला बर्थडे भी नहीं मनाया था। मां ने दूसरी शादी की। उसके पति को मैंने पापा माना, लेकिन उनके पिता ने मेरा रेप कर दिया। तब मैं महज 12 साल की थी। मां ने तो तीसरी शादी कर ली, लेकिन मैं उसके पति को पापा नहीं मान सकी। अभी 12वीं में हूं। 6 साल से रेप विक्टिम सेंटर ही मेरा घर है। (पढ़िए पूरी खबर)
3. दिनदहाड़े भाई का मर्डर, अंतिम संस्कार में पंडित नहीं आए:डिप्रेशन में मम्मी-पापा की मौत, ना मेरी शादी हुई ना बहन की
दिन दहाड़े इकलौते भैया की हत्या। उनके गम में मम्मी-पापा दोनों की मौत। अब घर में मैं और छोटी बहन है। दोनों की शादी की उम्र निकल गई है। रिश्तेदारों ने मुंह मोड़ लिया है। पड़ोस के लोग अछूत समझते हैं। मम्मी-पापा का अंतिम संस्कार हम दोनों बहनों को ही करना पड़ा। कोई पंडित नहीं आया। सात साल से कभी थाना तो कभी कोर्ट का चक्कर काट रही हूं, लेकिन अब तक इंसाफ नहीं मिला। (पढ़िए पूरी खबर)